b'\n_START_ARTICLE_\nJohn Aae\n_START_SECTION_\nTidlig liv og virke\n_START_PARAGRAPH_\nHan ble f\xc3\xb8dt i R\xc3\xb6d\xc3\xb6n sogn i J\xc3\xa4mtland av norske Lena Aae, som var ugift og arbeidet der som  meierske. Faren var den svenske skomakersvennen Olof Nilsson. Han ble oppkalt etter sin morfar, John Aae. Mormoren og morfaren hadde tidligere bygslet en plass under g\xc3\xa5rden \xc3\x85 i Snillfjord, og de beholdt dette som slektsnavn. Faren utvandret snart til Amerika, og hadde aldri kontakt med s\xc3\xb8nnen. 10 m\xc3\xa5neder gammel ble John satt bort til sin mors s\xc3\xb8ster, Elisabet, p\xc3\xa5 husmannsplassen Aunbakken i Snillfjord. I 1897 kom de tilbake til \xc3\x85. Moren kom tilbake til Norge noen \xc3\xa5r senere og giftet seg i 1906 med l\xc3\xa6rer og klokker Peder Strand p\xc3\xa5 Vinje\xc3\xb8ra._NEWLINE_John Aae var sj\xc3\xb8mann og g\xc3\xa5rdsgutt i Snillfjord, gikk amtsskolen p\xc3\xa5 Moholt under bestyrelse av Peter Dybdahl, og begynte i 1908 p\xc3\xa5 underoffiserskolen i Trondheim, men sluttet som f\xc3\xb8lge av h\xc3\xa6rordningen av 1909, som gav ham f\xc3\xa6rre yrkesmuligheter i det milit\xc3\xa6re. Han tok heller et halv\xc3\xa5rig kurs p\xc3\xa5 Karl Solbergs handelsskole i Trondheim og ble ansatt hos en kolonialgrossist. P\xc3\xa5 denne tiden var samvirkebevegelsen p\xc3\xa5 sterk fremmarsj, og i 1914 ble han samvirkelagsbestyrer p\xc3\xa5 Selsbakk. I 1917 ble mange forsyningsoppgaver overtatt av kommunene, som f\xc3\xb8lge av verdenskrigen, og Aae gikk over til en stilling som forretningsf\xc3\xb8rer for provianteringsr\xc3\xa5det i Strinda. Etter krigen ble provianteringsr\xc3\xa5dene avskaffet.\n_START_SECTION_\nInn i politikk og arbeiderpresse\n_START_PARAGRAPH_\nHan meldte seg inn i Trondheim sosialdemokratiske forening, ledet av Martin Tranm\xc3\xa6l, i 1912. \xc3\x85ret etter ble foreningen sammensluttet med Trondheim sosialdemokratiske ungdomslag, ledet av K.O. Thorn\xc3\xa6s, til Trondheim sosialistlag. Aae ble valgt inn i det f\xc3\xb8rste styret, som ble ledet av Tranm\xc3\xa6l. Han flyttet til Strinda i 1914 og ble valgt inn i herredsstyret. I 1915 og 1916 var han i to semestre formann i Tr\xc3\xb8ndelag distriktsorganisasjon av Norges sosialdemokratiske ungdomsforbund. Han ble senere formann i S\xc3\xb8r-Tr\xc3\xb8ndelag arbeiderparti. I partiet traff han ogs\xc3\xa5 Gjertrud Sagflaat, som han giftet seg med i 1918._NEWLINE_I 1919 ble han ansatt som forretningsf\xc3\xb8rer i partiorganet Ny Tid i Trondheim, men ble boende i Strinda i noen \xc3\xa5r til. Ved partisplittelsen i 1923 valgte flertallet i trondheimspartiet \xc3\xa5 f\xc3\xb8lge Norges Kommunistiske Parti. Aae sa opp sin stilling i Ny Tid og ble med i den nye trondheimsavdelingen av Det norske Arbeiderparti, ledet av Ivar Aarseth, i likhet med sin n\xc3\xa6re venn Ivar Skj\xc3\xa5nes. I 1924 begynte utgivelsen av Arbeiderpartiet nye organ i Trondheim, Arbeider-Avisa, med Aae som disponent. I 1928 ble han ogs\xc3\xa5 innvalgt i Trondheim bystyre, og i 1935 medlem av formannskapet og varaordf\xc3\xb8rer, mens Ivar Skj\xc3\xa5nes var ordf\xc3\xb8rer. Under okkupasjonen ble det lovlig valgte bystyret avsatt og Arbeider-Avisa stanset av okkupasjonsmyndighetene. Aae satt i fem m\xc3\xa5neder fengslet p\xc3\xa5 Falstad, og tok seg senere over fjellet til Sverige, hvor han ble v\xc3\xa6rende med sin familie til frigj\xc3\xb8ringen.'